[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000004", "text": "so\u0302namlyfraNov 19, 20222 min read"}, {"text_idx": "#000005", "text": "*For English review, please use language toggle switch on top of web page*"}, {"text_idx": "#000006", "text": "Dyma gyfrol gyntaf y gyfres \u2018Enwogion o Fri\u2019 gan wasg Llyfrau Broga - cyfres sy\u2019n cyflwyno bywydau ysbrydoledig unigolion o Gymru. Dw i wir yn croesawu\u2019r gyfres yma, ac yn falch o weld ymdrech i dynnu sylw ein cenhedlaeth ifanc ni at rai o enwogion anhygoel Cymru, a\u2019r dylanwad y mae eu gwaith arbennig nhw wedi\u2019i gael, yn y wlad yma a thu hwnt."}, {"text_idx": "#000007", "text": "Pwy well i ganolbwyntio arnyn nhw ar gyfer cyfrol gyntaf y gyfres na Cranogwen, neu Sarah Jane Rees i roi ei henw iawn iddi. Un o Langrannog oedd Sarah, ac yno y dechreuodd ei diddordeb mawr yn y mo\u0302r ac mewn llongau. Er nad oedd nifer yn credu fod bwrdd llong yn le i ferch ifanc, doedd Sarah ddim am adael i hynny ei hatal rhag gwireddu ei breuddwyd. Fe weithiodd yn galed ac aeth yn ei blaen i ddysgu llawer iawn mwy am longau a rhannu ei diddordeb a\u2019i gwybodaeth gydag eraill trwy gyfrwng ei gwaith fel athrawes."}, {"text_idx": "#000008", "text": "Roedd Sarah hefyd yn hoff iawn o farddoni, a hi yw\u2019r ferch gyntaf un a enillodd wobr am ysgrifennu\u2019r gerdd orau yn yr Eisteddfod Genedlaethol! Tipyn o gamp ac ysbrydoliaeth i nifer o ferched a ddaeth ar ei ho\u0302l yn sicr. A thrwy ei barddoniaeth yr ydym yn ei hadnabod yn well fel Cranogwen erbyn hyn, gan mai dyma\u2019r enw yr oedd hi\u2019n ei defnyddio fel ei ffugenw neu ei henw barddol."}, {"text_idx": "#000009", "text": "Yn un a fu\u2019n torri stereoteipiau\u2019r dydd ac yn gwthio\u2019n gyson yn erbyn rhagfarnau eraill, fel sy\u2019n cael ei nodi yn y llyfr, roedd Cranogwen yn \u2018gwneud beth roedd hi eisiau ei wneud, nid beth roedd pawb arall yn meddwl y dylai hi ei wneud\u2019. Treuliodd lawer o\u2019i hamser yn cefnogi merched eraill, ac mae\u2019r neges honno\u2019n glir iawn ar ddiwedd y llyfr hwn."}, {"text_idx": "#000010", "text": "Mae bywyd a gwaith ysbrydoledig Cranogwen wedi\u2019i grynhoi\u2019n dda iawn yn y gyfrol hon gan Anni Lly\u0302n, ac mae darluniau hyfryd Rhiannon Parnis yn gymorth i\u2019n tywys yn o\u0302l ac i\u2019w dychmygu hi wrth ei gwaith."}, {"text_idx": "#000014", "text": "Nid ydym yn gyfrifol am gynnwys gwefannau allanol."}, {"text_idx": "#000016", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000017", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]